ગુજરાતમાં શ્વેતક્રાંતિ કરનાર ગુજરાત કો-ઓપરેટીવ મિલ્ક માર્કેટિંગ ફેડરેશનમાં ચેરમેન અને વાઇસ ચેરમેનની મુદત પુરી થતાં આજે ચૂંટણી હાથ ધરાઇ છે. વર્તમાન ચેરમેન જેઠાભાઇ પટેલ અને વાઇસ ચેરમેન જેઠાભાઇ ભરવાડની મુદત પુરી થતાં એમના સ્થાન કોણ લેશે? આ મુદ્દો ચર્ચાસ્પદ બન્યો છે. તો બીજી તરફ હાલની સ્થિતિએ રાજ્યના વિવિધ દૂધ સંઘોમાં ભાજપનું વર્ચસ્વ હોવાથી આ ચૂંટણીમાં પણ ભાજપનો જ દબદબો રહેશે પરંતુ 27 હજાર કરોડના ટર્ન ઓવરવાળા ફેડરેશનમાં સત્તા માટે ભાજપના જ બાહુબલીઓમાં ભારે જંગ સર્જાયો છે. વર્તમાન ચેરમેન જેઠાભાઇ અને વાઇસ ચેરમેન જેઠા ભરવાડ ફરીથી સત્તા માટે કતારમાં જ છે પરંતુ એની સાથોસાથ વાવ બેઠક પરથી તાજેતરમાં હારેલા પૂર્વ મંત્રી અને બનાસ ડેરીના ચેરમેન શંકર ચૌધરી પણ આ રેસમાં આગળ હોવાનું મનાય છે. તો બીજી તરફ ખેડા દૂધ સંઘના ચેરમેન અને કોંગ્રેસ છોડી ભાજપમાં જોડાયેલા રામસિંહ પરમાર પણ આ જંગમાં ભારે મહેનત કરી રહ્યા હોવાનું મનાય છે.